Bokbloggerprisen

Bokbloggerprisen ble innstiftet 1. mai 2013, og deles ut årlig i september. Den er en demokratisk og uavhengig litteraturpris stemt frem av norske bokbloggere. Formålet med Bokbloggerprisen er å øke fokuset på og inspirere til mer lesning av norsk samtidslitteratur blant norske bokbloggere.

Bøkene som skal nomineres må være utgitt for første gang på norsk året før prisen deles ut. Bokbloggerprisen 2013 ble med andre ord delt ut i 2014, til to bøker som ble utgitt i 2013.

Prisen ble frem til 2017 delt ut i kategoriene Årets roman og Åpen klasse. I 2017 ble konseptet joker introdusert, der bokbloggerne med kort tidsfrist stemte frem en ekstra nominert fra langlisten. Jokeren, Zeshan Shakars Tante Ulrikkes vei, ble forøvrig en av vinnerne. Jokeren ble ikke videreført i revisjonen før 2018.

Etter en spørreundersøkelse gjort i 2018 ble det besluttet å gjøre en endring i kategoriene. Bokbloggerprisen 2018 blir dermed det første året der kategoriene er delt inn i Skjønnlitteratur, Sakprosa og Barn og ungdom. Etter denne spørreundersøkelsen ble også bokbloggerdefinisjonen utvidet til å inkludere bloggere på YouTube og Instagram.

Agnes Ravatn er den hittil eneste forfatteren som har vunnet Bokbloggerprisen to ganger (2013 og 2019).

Nominasjonsprosess og avstemning 
Frem til 2018 var kravet for å kunne nominere og stemme frem bøker at man måtte være en norsk bokblogger som skriver jevnlig om andres bøker, og at man hadde blogget i minst seks måneder før nominasjonsprosessen starter. Etter en spørreundersøkelse i 2018 ble kravene noe justert. Bokbloggerbegrepet ble utvidet til å inkludere folk som driver med litteraturformidling via blogg, Youtube og Instagram. Kravet til aktivitet ble samtidig justert til at man må ha postet minst to innlegg på sin plattform i året som har gått. Som før kan ikke folk som benytter blogger, kanaler eller kontoer til markedsføring av eller promotering av egne bøker og egen skriveprosess stemme. Dette gjelder også blogger drevet av forlag. Man kan ikke nominere eller stemme på bøker som er utgitt av en selv eller nære slektninger/partnere/kjærester/venner. Dersom dette oppdages, blir stemmen diskvalifisert.

Kun bokbloggere som har nominert bøker, har stemmerett i den endelige avstemningen.

Frem til Bokbloggerprisen 2018 startet nominasjonsprosessen 1. januar hvert år, med et innlegg på Bokbloggerprisens offisielle blogg. Startskuddet for nominering til Bokbloggerprisen 2018 kom 11. februar 2019. Fra publiseringsdatoen har man en uke på å nominere inntil 7 bøker i hver kategori. Bloggerne rangerer bøkene slik at førsteplassen får syv poeng, andreplass får seks poeng, osv. Til og med Bokbloggerprisen 2017, gikk de seks bøkene i hver kategori som får flest poeng i nominasjonsrunden, videre til en langliste som publiseres første mandag etter nominasjonsfristen. Hensikten med langlisten er å skape spenning rundt hvilke bøker som har gått videre, og diskusjoner blant bloggerne om hvilke bøker de helst vil skal gå videre. Kortlisten offentliggjøres to uker etter langlisten, og består av de tre bøkene i hver kategori som fikk flest poeng i nominasjonsrunden.

Fra og med Bokbloggerprisen 2018 ble offentliggjøring av langlisten droppet, kun kortlisten ble publisert. Jokeren ble også droppet. Prisen består nå av tre kategorier, med tre nominerte bøker i hver kategori. Alle bøkene skal samleses av norske bokbloggere fra mars før avstemning og prisutdeling i september. Poengrangeringen fra nominasjonsrunden nullstilles slik at bloggerne stemmer frem bøkene med ny rekkefølge etter at samlesingsperioden er over. Komiteen går ikke ut med hvor mange poeng bøkene fikk under nominasjonsrunden.

I 2020 ble det gjort en ny endring i kategoriene, etter avstemning blant bokbloggerne. Fra og med prisen for 2020 er kategoriene Årets roman, Åpen klasse og Årets kategori. De ligner altså igjen på de originale kategoriene. Årets kategori vil variere fra år til år. I prisen for 2020 er for eksempel kategorien ungdomsbøker 13-18 år.

Vinnerne av Bokbloggerprisen offentliggjøres vanligvis i tilknytning til bokbloggertreff og bokfestivaler.

Vinnere
2020: Tore Renberg Tollak til Ingeborg (Skjønnlitteratur), Ann Helen Kolås Ingebrigtsen Sinne (Barn og ungdom) og Ragnhild Holmås Men du ser ikke syk ut (Sakprosa)
2019: Agnes Ravatn Dei sju dørene (Skjønnlitteratur), Neda Alaei Dette er ikke oss (Barn og ungdom) og Mimir Kristjànsson Mamma er trygda (Sakprosa)
2018: Simon Stranger Leksikon om lys og mørke (Skjønnlitteratur), Line Baugstø Vi skulle vært løver (Barn og ungdom) og Steffen Kverneland En frivillig død (Sakprosa)
2017: Erika Fatland Grensen (Åpen klasse, reiseskildring) og Zeshan Shakar Tante Ulrikkes vei (Årets roman)
2016: Åsne Seierstad To søstre (Åpen klasse, sakprosa) og Nicolai Houm Jane Ashlands gradvise forsvinning (Årets roman)
2015: Morten A. Strøksnes Havboka (Åpen klasse, sakprosa) og Bjørn Vatne Slik skal vi velge våre ofre (Årets roman)
2014: Ingvild H. Rishøi Vinternoveller (Åpen klasse, novellesamling) og Aina Basso Finne ly (Årets roman)
2013: Ruth Lillegraven Urd (Åpen klasse, diktsamling) og Agnes Ravatn Fugletribunalet (Årets roman)

Kortliste 2020 

 Årets roman: Helga Flatland Et liv forbi, Maria Kjos Fonn Heroin Chic, Tore Renberg Tollak til Ingeborg
 Åpen klasse: Janne Stigen Drangsholt og Therese G. Eide Fra Shakespeare til Knausgård, Kathrine Nedrejord Lappjævel, Ragnhild Holmås Men du ser ikke syk ut
 Årets kategori, ungdomsbok 13-18 år: Alexander Kielland Krag Dette blir mellom oss, Gulraiz Sharif Hør her'a, Ann Helen Kolås Ingebrigtsen Sinne

Kortliste 2019 
Skjønnlitteratur: Linn Strømsborg Aldri, aldri, aldri, Agnes Ravatn Dei sju dørene, Nina Lykke Full spredning
Barn og ungdom: Tom Erik Fure Benny går berserk, Neda Alaei Dette er ikke oss, Kristine Tofte Udyr
Sakprosa: Ellen Arnstad Alt du ikke ser: Livet med Joachim, Mimir Kristjànsson Mamma er trygda, Marta Breen Om muser og menn

Kortliste 2018
Skjønnlitteratur: Maria Kjos Fonn Kinderwhore, Simon Stranger Leksikon om lys og mørke, Trude Marstein Så mye hadde jeg
Barn og ungdom: Lisa Aisato Snokeboka, Lisa Aisato og Maja Lunde Snøsøsteren, Line Baugstø Vi skulle vært løver
Sakprosa: Anne Bitsch Brev til en ufødt datter - om frihet, sex og søsterskap, Steffen Kverneland En frivillig død, Lars Lillo-Stenberg Nini

Kortliste 2017
Årets roman: Carl Frode Tiller Begynnelser, Jan Kjærstad Berge, Olaug Nilssen Tung tids tale
Åpen klasse: Ingeborg Senneset Anorektisk, Monica Flatabø En sånn jente, Erika Fatland Grensen
Joker: Zeshan Shakar Tante Ulrikkes vei

Kortliste 2016

Årets roman: Vigdis Hjorth Arv og miljø, Nicolai Houm Jane Ashlands gradvise forsvinning, Tore Renberg Du er så lys
Åpen klasse: Åsne Seierstad To søstre, Catherine Blaavinge Bjørnevog Um sakne springe blome, Torgrim Sørnes Bøddel

Kortliste 2015

Årets roman: Bjørn Vatne Slik skal vi velge våre ofre, Maja Lunde Bienes historie, Helga Flatland Vingebelastning
Åpen klasse: Heidi Sævareid Slipp hold, Gaute M. Sortland Fotturar i Norge, Morten A. Strøksnes Havboka

Kortliste 2014

Årets roman: Aina Basso Finne ly, Marit Kaldhol Det skulle vere sol, vi skulle reise til Lódz, Ida Hegazi Høyer Unnskyld
Åpen klasse: Ingvild H. Rishøi Vinternoveller, Ida Jackson Morfar, Hitler og jeg, Simon Stranger De som ikke finnes

Kortliste 2013

Årets roman: Agnes Ravatn Fugletribunalet, Herbjørg Wassmo Disse øyeblikk, Roy Jacobsen De usynlige
Åpen klasse: Ruth Lillegraven Urd, Lisa Aisato Fugl, Siri Pettersen Odinsbarn

Referanser

Eksterne lenker 
 

Litteraturpriser